ভারতের রেজিস্ট্রার জেনারেল এবং আদমশুমারি কমিশনার

ভারতের রেজিস্ট্রার জেনারেল এবং আদমশুমারি কমিশনার ভারতের কেন্দ্র সরকারের স্বরাষ্ট্র মন্ত্রণালয়ের অধীনে ১৯৬১ সালে প্রতিষ্ঠিত হয়। এই দপ্তরের কাজ হলো ভারতের জনসংখ্যা সম্পর্কিত জরিপ, যেমন ভারতের জনগণনা ও ভাষাতাত্ত্বিক জরিপ, সংগঠিত করা, পরিচালনা করা এবং তার ফলাফল বিশ্লেষণ করা। বর্তমানে রেজিস্ট্রার জেনারেল এবং জনগণনা কমিশনারের পদে একজন অসামরিক সরকারি কর্মচারী থাকেন, যিনি অতিরিক্ত সচিব পদমর্যাদার অধিকারী।

ইতিহাস 

ভারতের জনগণনা হল ভারতের মানুষের বিভিন্ন বৈশিষ্ট্য সম্পর্কে পরিসংখ্যানমূলক  তথ্যের বৃহত্তম একক উৎস। 

ভারতের প্রথম আদমশুমারি অনুষ্ঠিত হয় ১৮৭২ সালে। সেই সময় দেশের যতটা অংশে সম্ভব ছিল, সেখানে তথ্য সংগ্রহের চেষ্টা করা হয়। এরপর ১৮৮১ সালে প্রথম দশ-বার্ষিক জনগণনা (প্রতি দশ বছর অন্তর অনুষ্ঠিত হয় এমন) পরিচালিত হয়। ১৯৬১ সাল পর্যন্ত প্রতিবার জনগণনা আয়োজন, পরিচালনা এবং ফল বিশ্লেষণের দায়িত্বে একটি অস্থায়ী প্রশাসনিক কাঠামো গঠন করা হত এবং আদমশুমারি শেষে সেই কাঠামো ভেঙে দেওয়া হতো। ১৯৬১ সাল থেকে ভারতের রেজিস্ট্রার জেনারেল এবং আদমশুমারি কমিশনার দপ্তর একটি স্থায়ী কেন্দ্রীয় সরকারি বিভাগ হিসেবে কাজ করছে। ভারতের প্রতিটি রাজ্য ও কেন্দ্রশাসিত অঞ্চলে একটি করে জনগণনা পরিচালন পরিদপ্তর রয়েছে, যা এই কাজের তত্ত্বাবধান করে।

ব্রিটিশ রাজ আমল 
ভারতীয় উপমহাদেশের কিছু অঞ্চলে জনসংখ্যা গণনার চেষ্টা এবং তার থেকেও গুরুত্বপূর্ণভাবে, রাজস্ব আদায়ের জন্য ভূমির মালিকানা নির্ধারণের প্রচেষ্টা, ব্রিটিশ শাসনের আগেই ছিল। এই ধরনের উদ্যোগের প্রমাণ পাওয়া যায় আবুল-ফজল ইবনে মুবারক এবং মুহনোত নাইন্সির মতো লেখকদের রচনায়।ব্রিটিশ ইস্ট ইন্ডিয়া কোম্পানিও বিভিন্ন সময়ে ও বিভিন্ন স্থানে পরিমাণগত তথ্য সংগ্রহের কাজ করেছিল। ১৮৭১-৭২ সালে, যখন ব্রিটিশ রাজ প্রথমবারের মতো পুরো ভারতজুড়ে জনগণনা পরিচালনা করে, তখন বাংলা প্রদেশ ব্রিটিশ ভারতের একমাত্র প্রশাসনিক অঞ্চল ছিল যেখানে ইতিমধ্যে অঞ্চলব্যাপী গণনা পরিচালনার চেষ্টা করা হয়নি

ভারতে ব্রিটিশ শাসনের আমলে পরিচালিত জনগণনা দেশের সংস্কৃতির উপর গভীর প্রভাব ফেলেছিল। গবেষক পিটার গটশ্যাল্ক বলেন:

১৮৯১ 
১৮৯১ সালের জনগণনার দায়িত্বে ছিলেন জারভয়িস অ্যাথেলস্টেন বেইনস। তিনি সেই সময় শ্রেণিবিন্যাস পদ্ধতিতে কিছু পরিবর্তন আনেন।

১৯০১ 
১৯০১ সালের আদমশুমারি কমিশনার ছিলেন এইচএইচ রিসলি। তাকে ১৮৯৯ সালে নিযুক্ত করা হয়। এই জনগণনার জন্য তিনি যে বিশদ নির্দেশাবলি তৈরি করেছিলেন, সেগুলো ১৯১১ সালের জনগণনাতেও ব্যবহার করা হয়। বিভিন্ন প্রাদেশিক প্রশাসনের কাজ সমন্বয় করার দায়িত্ব ছিল জটিল ও বিশদ পরিকল্পনার ব্যাপার।

১৯১১ 
১৯১১ সালের আদমশুমারির সার্বিক দায়িত্বে ছিলেন ইএ গেইট।

১৯৩১ 
১৯২৯ সালে, জে. এইচ. হাটন ১৯৩১ সালের জনগণনার কমিশনার নিযুক্ত হন। তাঁর দাপ্তরিক দায়িত্ব পালনের পাশাপাশি, পরবর্তী জনগণনা প্রতিবেদন প্রস্তুতের সময় তিনি যে অভিজ্ঞতা অর্জন করেন, তা তিনি নিজের বই"কাস্ট ইন ইন্ডিয়া" () লেখার সময় এই অভিজ্ঞতা ব্যবহার করেছিলেন। বইটি ১৯৪৬ সালে প্রকাশিত হয়। ভারতে প্রথমবারের মতো জাতভিত্তিক জনগণনা করা হয় ১৯৩১ সালে। তিনি ভারতীয় সিভিল সার্ভিসের  আধিকারিকদের উৎসাহিত করেন, যেন তারা তাদের পরিচিত বিভিন্ন সম্প্রদায় সম্পর্কে লিখেন। ক্রিস্টোফ ফন ফুরার-হাইমেনডর্ফ বলেন "...১৯৩১ সালের আদমশুমারি প্রতিবেদনের প্রথম খণ্ডে যে কিছু তর্ক ও সাংস্কৃতিক তুলনা উপস্থাপিত হয়েছে, সেগুলো এমন নতুন মতবাদ তুলে ধরেছিল, যা সম্ভবত কোনও গবেষণা পত্রিকায় প্রকাশের জন্য বেশি উপযুক্ত ছিল, সরকারি প্রতিবেদন নয়।"

১৯৪১ 
ডব্লিউ. ডব্লিউ. এম. ইয়েটস ১৯৪১ সালের আদমশুমারির জন্য আদমশুমারি কমিশনার নিযুক্ত হন। এটি ছিল ব্রিটিশ শাসনামলের শেষ জনগণনা। তিনি আগের জনগণনাগুলিতে যে প্রশ্নগুলো করা হয়েছিল, সেগুলিতে খুব কম পরিবর্তন আনেন। তবে তাঁকে একটি নতুন ব্যবস্থা চালুর জন্য রাজি করানো হয়। সেই ব্যবস্থায় প্রতিটি ব্যক্তিকে তাঁর নিজস্ব একটি করে ফর্ম পূরণের জন্য দেওয়া হতো। এর আগে, যেমন আশোক মিত্র লিখেছেন, “... প্রতিটি এলাকায় ধারাবাহিকভাবে একেকটি পরিবার সম্পর্কে তথ্য লেখার জন্য একটি একক গৃহ-ভিত্তিক ফর্ম ব্যবহার করা হতো। এই পদ্ধতি ছিল অত্যন্ত কার্যকর। এতে একই পরিবারের সদস্যদের জনসংখ্যাগত বৈশিষ্ট্য নিয়ে অভ্যন্তরীণ মিল-অমিল যাচাই করা যেত, এবং তথ্য হাতে করে কোডিং ও ছক তৈরির কাজও সহজ হতো।” এই নতুন ব্যক্তিভিত্তিক পদ্ধতির উদ্দেশ্য ছিল হলেরিথ যন্ত্র ব্যবহার করে বিশ্লেষণ সহজ করা। পরিকল্পনা ছিল— মূলত বয়স এবং লিঙ্গের মতো মৌলিক তথ্যের সম্পূর্ণ গণনা করা হবে। আর সামাজিক, অর্থনৈতিক ও সাংস্কৃতিক বৈশিষ্ট্যগুলোর জন্য একটি নমুনাভিত্তিক বিস্তারিত জরিপ করা হবে। ধারণা করা হয়েছিল এই পদ্ধতির মাধ্যমে সময় ও খরচ কমবে, এবং ভুল, উপেক্ষা বা অসঙ্গতিজনিত সমস্যাও কিছুটা কম হবে।

এই আদমশুমারি সফল হয়নি। দ্বিতীয় বিশ্বযুদ্ধ চলমান থাকা এবং ভারতের সাক্ষরতা ও শিক্ষার মান এর ব্যাঘাত ঘটায়। এই পরিস্থিতির কারণে, উত্তরদাতাদের নিজে নিজে ফর্ম পূরণ করার অনুমতি দেওয়া সম্ভব হয়নি। আবার তাঁদের পক্ষ থেকে যারা তথ্য সংগ্রহ করবে, সেই গণনাকারীদের প্রশিক্ষণ দেওয়ার জন্য যে সময় ও ব্যয় দরকার ছিল, তা নমুনাভিত্তিক পদ্ধতির সম্ভাব্য সুবিধার তুলনায় বিবেচনায় আনা হয়নি। মোট জনসংখ্যার পরিসংখ্যান ছাড়া খুব কম তথ্য তথ্য পাওয়া গিয়েছিল। আশোক মিত্র বলেন, “নমুনাভিত্তিক ফলাফল যন্ত্রে ছকে উপস্থাপন করার কাজ এতটাই খারাপ ও বিলম্বিত ছিল যে ১৯৫৪ সালেও সম্পূর্ণ ছক তৈরির কাজ শেষ হয়নি। চূড়ান্ত ফলাফল এমনভাবে উপস্থাপিত হয়েছিল যে তা রাজ্য বা জাতীয় স্তরে পরিষ্কারভাবে ব্যাখ্যা করাই অসম্ভব হয়ে পড়ে।”

স্বাধীনতা-পরবর্তী

১৯৫১ 
যখন ভারত পরিকল্পিত উন্নয়নের পথে এগোতে শুরু করে এবং পঞ্চবার্ষিক পরিকল্পনা গ্রহণের দিকে এগিয়ে যায়, তখন বিশদ ও বৈচিত্র্যময় জনসংখ্যাতাত্ত্বিক তথ্যের গুরুত্ব অনেক গুণ বেড়ে যায়। ডব্লিউ. ডব্লিউ. এম. ইয়েটস ১৯৫১ সালের ভারতের জনগণনার জন্য কমিশনার হিসেবে নিয়োগ পান। কিন্তু ১৯৪৮ সালে তাঁর মৃত্যু হলে, তাঁকে বদলে আর. এ. গোপালস্বামী এই পদে নিয়োগ পান। নতুন কমিশনার গোপালস্বামী, ইয়েটসের মতো, প্রশান্ত চন্দ্র মহলানবিশের যুযুক্তিতে প্রভাবিত হননি। মহলানবীশ ভারতীয় রাশিবিজ্ঞান সংস্থা প্রতিষ্ঠা করেছিলেন এবং তিনি নমুনাভিত্তিক তথ্য সংগ্রহের পক্ষে যুক্তি দিয়েছিলেন। তবে গোপালস্বামী তা মেনে নেননি। গোপালস্বামীর যুক্তি ছিল— ভারতের জনগণের বৈচিত্র্য এতটাই ব্যাপক, যেমন বহু ভাষা ও বহু জাতিগোষ্ঠীর উপস্থিতি, যে কোনও নমুনা তথ্য পরিকল্পনার কাজে ব্যবহারযোগ্য হবে না। এই যুক্তি তিনি সফলভাবে তুলে ধরেন। এই জনগণনায়, ব্যক্তিগত তথ্যপত্র এবং পরিবারভিত্তিক ফর্ম ব্যবহারের রীতি বজায় রাখা হয়। তবে যেহেতু দেশের বহু মানুষ তখনও খুব সীমিত ক্ষমতার অধিকারী ছিলেন, তাই তথ্য যাতে যতটা সম্ভব সঠিক হয়, সে জন্য ব্যক্তিগত ফর্মগুলোকে যতটা সম্ভব সহজ করে দেওয়া হয়।

১৯৬১ 
১৯৬১ সালের জনগণনা নিয়ে আলোচনার সময়, প্রসান্ত চন্দ্র মহলানবিশ আবারও নমুনাভিত্তিক পদ্ধতি চালুর প্রস্তাব দেন। তবে সেই জনগণনার জন্য অশোক মিত্রকে কমিশনার নিযুক্ত করা হয়েছিল। তিনিও এই প্রস্তাবের বিরোধিতা করেন। তিনি দেখান কীভাবে তথ্যের অভ্যন্তরীণ মিল পরীক্ষা করা হয় এবং কেন পূর্ণাঙ্গ গণনাই বেশি কার্যকর।

আরও দেখুন 

 বৈজ্ঞানিক বর্ণবাদ
 ২০১১ সালের ভারতের আদমশুমারি

তথ্যসূত্র

আরও পড়ুন

ভারতের পরিসংখ্যান সংগঠন
ভারতের সরকারি সংস্থা